|  |  |
| --- | --- |
| Numri i lëndës: | 2021:203000 |
| Datë: | 11.03.2022 |
| Numri i dokumentit: | 02800637 |

**C.nr.1892/2021**

**GJYKATA THEMELORE NË PRIZREN**, **Departamenti i Përgjithshëm**, me gjyqtarin Gëzim Shehu, në çështjen juridike kontestimore të paditëseve N.C., E.S., B.B., S.B. dhe Sh.B. që të gjithë nga Prizreni, të cilët me autorizim i përfaqëson A.K. avokat nga Prizreni, kundër të paditurës Komuna e Prizrenit, Drejtoria Komunale e Arsimit, me seli në Prizren, me objekt kontesti pagesën e shujtave ditore, me vlerë të kontestit 1000€, jashtë seancës gjyqësore, me datë 11.03.2022, mori këtë:

**AKTGJYKIM**

I. APROVOHET e bazuar kërkesëpadia e paditëseve N.C., E.S., B.B., S.B. dhe Sh.B. që të gjithë nga Prizreni dhe DETYROHET e paditura Komuna e Prizrenit – Drejtoria Komunale e Arsimit, që të ia paguaj:

1. **Paditëses N.C.** në emër të kompensimit për ushqim gjatë punës për vitin 2020, për gjithsej **117 ditë pune**, shumën prej **234**€.
2. **Paditëses E.S.** në emër të kompensimit për ushqim gjatë punës për vitin 2020, për gjithsej **117 ditë pune**, shumën prej **234**€,
3. **Paditëses B.B.** në emër të kompensimit për ushqim gjatë punës për vitin 2020, për gjithsej **117 ditë pune,** shumën prej **234€,**
4. **Paditëses S.B.** në emër të kompensimit për ushqim gjatë punës për vitin 2020, për gjithsej **87 ditë pune**, shumën prej **174€**,
5. **Paditësit Sh.B.** në emër të kompensimit për ushqim gjatë punës për vitin 2020, për gjithsej **225 ditë pune**, shumën prej **450€**, të gjitha këto në afat prej 7 ditësh nga marrja e aktgjykimit e nën kërcenim të përmbarimit të detyrueshëm.

II. DETYROHET e paditura Komuna e Prizrenit. – Drejtoria Komunale e Arsimit, që paditëseve t’ia paguaj shpenzimet e procedurës kontestimore në shumë prej 332€, e të gjitha në afat prej 7 ditësh nga marrja e aktgjykimit e nën kërcenim të përmbarimit të detyrueshëm.

**Arsyetim**

Paditësit përmes të autorizaurit të tyre av. A.K. nga Prizreni, në këtë Gjykatë me datën 13.09.2021 kanë parashtruar padi për kompensimin e shujtave ditore për ushqim në punë, kundër të paditurës Komuna e Prizrenit.

Në padi, i autorizauri i paditëve ka theksuar se janë të punësuara sipas kontratës së punës te e paditura si mësimdhënëse në Sh.F.M.U. .... në Prizren. Paditësit si mësimdhënës i plotësojnë kushtet e përfitimit të shujtës ditore sipas kushteve të parapara me Nenin 35 par.7 të Kontratës Kolektive të Arsimit në Kosovë e datës 18.04.2017 dhe atë për secilën nga to nga 2 euro për ditët e pranisë në punë, duke i llogaritur secilit paditës ditët të pranisë në punë nga 2 euro, dhe atë për paditësen N.C. 117 ditë pune në shumën prej 234 Euro, E.S. 117 ditë pune në shumën prej 234 Euro, B.B. 117 ditë pune në shumën prej 234 Euro, S.B. 87 ditë pune në shumën prej 174 Euro dhe Sh.B. 225 ditë pune në shumën prej 450 Euro. Andaj, paditësit me padi kërkojnë që në emër të kompensimit të shujtave ditore të kompensohen në mënyrë retroaktive nga hyrja në fuqi e kontratës kolektive me 18.04.2017 pagesën e shujtave.

Shpenzimet e procedurës i kanë kërkuar sipas tarifës së OAK-së, sipas precizimit për padi shumën prej 312 Euro dhe për taksën gjyqësore shumën prej 20 Euro.

E paditura në përgjigjen në padi e ka kontestuar padinë dhe kërkesëpadinë e paditëseve. Ka theksuar se paditësit nuk kan ofruar prova që janë anëtarë të sindikatës dhe i kanë kaluar procedurat administrative sepse nuk kanë paraqitur kërkesë për kompensim pranë DKA në Prizren, poashtu ka kontestuar ditët e punës për vitin 2020 pasi që mësimi në kohën e pandemisë mësimi është mbajtur online ndërsa sipas njofitmit zyrtar të DKA-Prizren gjatë vitit 2020 janë mbajtur vetëm 107 ditë pune dhe pretendime tjera sikurse në përgjigje në padi.

Gjykata pas shqyrtimit të padisë, provave që gjenden në shkresat e lëndës, si dhe përgjigjes në padi të paraqitur nga ana e të paditurës, në kuptim të nenit 8 lidhur me nenin 398 të LPK, gjeti se kërkesëpadia e paditëses është e themeltë, andaj pa shqyrtim të çështjes, e aprovoi kërkesëpadinë si në dispozitiv të këtij aktgjykimi.

Mes palëve nuk rezulton të jetë kontestues fakti se paditëset janë në marrëdhënie pune tek e paditura, si mësimdhënëse në SH.F.M.U .... në Prizren.

Gjykata përmes vërtetimeve të lëshuara nga e paditura mbi ditët e prezencës në punë, për paditësit N.C., E.S., B.B. vërtetoi faktin se të njëjtat për vitin 2020, kanë secila nga 117 ditë prezentë në punë. Ndërsa, paditësja S.B. ka gjithsej 87 ditë prezentë në punë dhe paditësi Sh. B. për vitin 2020, ka gjithsej 225 ditë prezentë në punë.

Vërtetimet e lartcekura, Gjykata i pranoi si prova materiale vendimtare, në kuptim të Nenit 329 par.1, ngase të njëjtat janë dokumente të lëshuara nga vet e paditura brenda fushëveprimit të saj. Andaj, vërtetimet e SHFMU .... si prova me të cilat vërtetohen faktet lidhur me ditët e prezencës në punë, Gjykata ia fali besimin e plotë.

Bazuar në faktet e çështjes, Gjykata gjen se në rastin në fjalë zbatohen dispozitat e Kontratës Kolektive të Arsimit në Kosovë (KKAK), të nënshkruar në mes të Ministrisë së Arsimit, Shkencës dhe Teknologjisë dhe Sindikatës së Bashkuar të Arsimit, Shkencës dhe Kulturës, e cila ka hyrë në fuqi me datë 18.04.2017.

Me nenin 35 par.7, të KKAK-së është paraparë se “*Të punësuarve, u sigurohet kompensim për ushqime gjatë punës, për ditët e pranisë në punë. Vlera e kompensimit të shpenzimeve të ushqimit në punë, për një ditë pune, është 2 (dy) euro për të punësuarit të cilët kanë marrëdhënie pune primare në institucionet arsimore*”.

Në rastin konkret gjykata gjeti se e paditura ka pasur për detyrim që paditëseve si punëtor të arsimit t’ia paguaj kompensimin për ushqimin gjatë punës, konform detyrimeve që rrjedhin nga Kontrata Kolektive, e në kuptim të Nenit 55 par.1 dhe 2 të Ligjit të Punës. Rrjedhimisht ditët e punës për secilën nga paditëset, të vërtetuara nga vet punëdhënësi, në totalin prej 663 ditë pune, gjykata i ka shumëzuar me shumën prej 2 €, duke u njohur shumat si në dispozitiv të këtij aktgjykimi.

Gjykata me rastin e vendosjes, jashtë seancës gjyqësore, është bazuar në dispozitën e nenit 398 të LPK-së, e cila dispozitë përcakton: “*Kur gjykata, pasi t’i arrijë përgjigja në padi, konstaton se ndërmjet palëve nuk është kontestuese gjendja faktike, dhe se nuk ekzistojnë pengesa të tjera për dhënien e vendimit meritor, atëherë ajo, pa caktuar fare seancë gjyqësore, mund ta jep aktgjykimin me të cilën e pranon si të themeltë kërkesëpadinë”.*

Andaj, bazuar në dispozitat e Nenit 398 të LPK-së, Gjykata ka vendosur si në dispozitiv të këtij aktgjykimi dhe atë pa caktuar seancë gjyqësore, pasi që vlerësoi se në rastin konkret, kërkesëpadia e paditëseve ishte qartazi e themeltë pasi që bazohet në dispozitat e Kontratës Kolektive Sektoriale, ndërsa shuma e kompensimit vërtetohen nga provat që gjenden në shkresat e lëndës.

Sa i përket kundërshtimeve të paditurës me përgjigj në padi, Gjykata vlerëson se të njëjtat nuk janë të bazuara mbi dispozitat ligjore dhe nuk mbështeten në ndonjë bazë faktike apo juridike, ndërsa çështja e mënyrës së pagesës, respektivisht mundësisë së pagesës nga ana e të paditurës nuk është rrethanë e natyrës juridike. Rrjedhimisht, Gjykata erdhi në përfundim se faktet nuk ishin kontestuese dhe nuk ekzistojnë pengesa për dhënien e vendimit meritor.

Gjykata vendimin mbi shpenzimet e procedurës kontestimore e mbështeti në nenin 452 të LPK-së, e që e paditura është obliguar që paditësit t’ia paguaj shpenzimet e procedurës në shumë prej 332 € dhe atë në emër të përpilimit të padisë shumën prej 312 €, kurse në emër të taksës gjyqësore për padi shumën prej 20 €.

Gjykata nuk ka vendosur për kamatën, pasi që nga padia nuk rrjedh qartë kërkesa për kamatën, respektivisht se çfarë lloji i kamatës kërkohet. Së këndejmi, nisur nga fakti se Gjykata është e lidhur me kërkesat e palëve dhe se palët kanë për obligim që t’i bëjnë të qarta kërkesat e tyre, Gjykata nuk ka arritur ta ekzaminojë kërkesën aksesore për kamatën.

Duke u bazuar në të dhënat e lartcekura, gjykata ka vendosur si në dispozitiv të këtij aktgjykimi në pajtim me dispozitat e cekura më lartë.

**GJYKATA THEMELORE NË PRIZREN**

**Departamenti i Përgjithshëm**

**C.nr.1892/2021, datë 11.03.2022**

**Gj y q t a r i**

**\_\_\_\_\_\_\_\_\_\_\_\_\_\_\_\_\_\_**

**Gëzim Shehu**

**UDHËZIM JURIDIK:** Kundër këtij aktgjykimi palët kanë të drejtë ankese në afat prej shtatë (7) ditëve nga dita e pranimit pranë Gjykatës së Apelit, përmes kësaj Gjykate.